**2. sz melléklet**

**Szombathely MJV Diákönkormányzatának 2023. évi programtervezetének bemutatása**

Tisztelt Kulturális, Oktatási És Civil Bizottság!

Az idei költségvetésünket a jelenleg regnáló vezetés a tagsággal egyetértésben hozta. Bizonyos elemeket átvettünk a tavalyi tervekből, hiszen nem mindent sikerült megvalósítanunk. Továbbra is célunk, hogy szorosabb együttműködést alakítsunk ki az iskolákkal, és a lehető legtöbb módon csatlakozzunk városi rendezvényekhez. A lenti részletezett programelemek mellett a SZMJVDÖK minden hónapban tart gyűléseket, ezeket is szeretnénk házhoz vinni az iskolákhoz, ezzel is aktivizálva a DÖk-öket és segítve a működésünket.

***Programelemek ismertetése***

* *SZMJVDÖK Road Show*

A Road Show keretében oktatási intézményeket szeretnénk egy-egy bemutatkozó előadással meglátogatni, amelyek vagy nem vesznek aktívan részt a Városi Diákönkormányzat munkájában vagy kifejezetten érdeklődnek irántunk. Megmutatnánk, hogy mit csinálunk, és hogy miért jó a közösség tagjának lenni. A bemutató keretében lehetőség van a Vezetők bemutatkozására, ismertetjük az SZMJVDÖK működését és válaszolunk a kérdésekre. Idén szeretnénk Szombathely két új iskoláját, az Illés Gimnáziumot és a Boldog Salkaházy Sára Technikumot bevonni, valamint kiemelten szeretnénk foglalkozni a Premontrei Gimnáziummal, ahogy a jogszabályi előírás ellenére nincs működő DÖK, de a diákok szeretnék, ha ebben változás lenne.

* *Csapatépítő tréningek más városok diákképviselőivel*

Az országban található ifjúsági és diákönkormányzatainak száma egyre növekszik, és a közös munkára is egyre több igény mutatkozik. Az országban számos helyen tartották már szakmai konferenciákat és ehhez kapcsolódó képzéseket. Ehhez szeretne a szombathelyi SZMJVDÖK is kapcsolódni, nemcsak résztvevőként, de szervezőként is. Ezenkívül tervezzük a testvérvárosokkal is felvenni a kapcsolatot, és az ottani jó gyakorlatokat megtanulni és átültetni.

* *Adománygyűjtés iskolakezdésre*

A tavaly karácsonyi adománygyűjtéskor nagy sikere volt a füzeteknek, ceruzáknak, és egyéb iskolai eszközöknek. Innen jött az ötlet, hogy a szokásos év végi gyűjtésen kívül az iskolakezdéskor is segítünk azoknak, akikre hatalmas anyagi terhet ró az, hogy az iskolakezdésre a szükséges felszerelést biztosítsák a gyerekeknek.

* *VDÖK sportnap, városi sportversenyek*

Szeretnénk VDÖK szinten sportnapot szervezni, terveink szerint főleg csapatsportokban. Ezenkívül Idén szeretnénk csatlakozni a Városi Diáksportnap rendezvényeihez.

* *Szemétszedés, faültetési program*

A város által szervezett zöldítéshez szeretnénk csatlakozni, akár úgy, hogy egy-egy iskolának vagy óvodának adományoznánk egy fát. Folytatnánk a hagyományos Ifjúság Fája elültetést. Csatlakozni szeretnénk különböző szemétszedési akciókhoz. Ennek első állomásaként megyünk a Déli Városrészre szemetet szedni, ezzel is megköszönve az ott élők kedvességét, hiszen tőlük kapjuk a város jelképes kulcsát kenyérformában megsütve, illetve az új városkulcsot is egy itt élő idős polgár készítette nekünk.

* *Diákjogi előadás*

Fontosnak tartjuk, hogy a SZMJVDÖK a diákjog világában is jártas legyen, ezért szeretnénk olyan vendégelőadókat meghívni, akik szakmaii fejlődésünkhöz hozzájárulnának.

* *Részvétel városi ünnepségeken, rendezvényeken*

Megemlékezések, koszorúzások, illetve ismét részt szeretnénk venni a Savaria Történelmi Karneválon, idén remélhetően nagyobb létszámban is vonulnánk.

* *XI. Városi Gólyaavató*

Idén is szeretnénk megvalósítani a városi diákság legnagyobb eseményét.

Ezenkívül terveink között szerepel még sok olyan, konkrét dátumhoz nem köthető program vagy feladat, amit egész évben szeretnénk folyamatosan megvalósítani:

* együttműködés a Weöres Sándor Szinházzal, a Falco KC-vel, a Haladás VSE-vel, AGORA-val
* Szombathelyi Diákfórum - szeretnék egy hírportált indítani, ahol a minket érintő témákat elemeznénk, tehetségeknek felületet biztosítanánk
* testvérvárosi kapcsolatok felfejlesztése
* iskolaválasztási program megvalósítása – a hangsúly az adott iskola diákjain lenne, ők adnák át a tapasztalataikat, és mondanák el az érdeklődőknek, miért érdemes az adott iskolát választani

A program kialakításakor igyekeztünk szem előtt tartani a takarékosságot, és terveinket úgy kialakítani, hogy lehetőség szerint beférjünk a költségvetésünkbe és lekerüljük a felesleges pénzpazarlást.

Kérjük Önöket, hogy a benyújtott programtervezet ezen információk ismeretében elfogadni szíveskedjenek!

Köszönettel:

Görcz Gergely Porpáczy Marcell Pataki Gergely

Diákpolgármester Diák-alpolgármester diák-alpolgármester

Szombathely, 2023. május 15.